Natural, organic, vegan? Ken jou 'groen' etikette | SARIE
'n Omgewingsvriendelike of groen leefstyl raak al hoe gewilder. Selfs in die skoonheidswêreld word dit ál makliker vir ons om omgewingsbewuste keuses te maak, danksy 'n groter verskeidenheid groen produkte wat wyer beskikbaar is. Maar wanneer jy voor 'n rak vol produkte met etikette soos 100% natural, organic, cruelty free, chemical free en vegan staan, weet jy nie altyd wat dié woorde nou eintlik beteken nie …
"Soos wat die vraag na natuurlike en organiese produkte groter word, begin skoonheidshuise al hoe meer aandag gee aan die bestanddele wat in hul produkte gebruik word," sê Robyn Smith, stigter van die organiese webwinkel Faithful to Nature. "Dit word ook belangriker vir skoonheidshuise om deursigtig te wees teenoor verbruikers oor watter bestanddele en vervaardigingsmetodes hulle gebruik."
As jy weet wat die verskillende etikette op natuurlike produkte beteken, kan jy beter keuses maak. Hiér verduidelik Robyn die belangrikste etikette waarvan jy moet weet:
1. Etiket: Natuurlik
Wat dit beteken: Skoonheidsprodukte wat as natuurlik beskryf word, bevat hoofsaaklik bestanddele wat in die natuur voorkom, sê Robyn. Dit bevat dus min of geen chemies vervaardigde of sintetiese bestanddele nie.
Wat jy moet weet: Die gebruik van die woord natural op die verpakking van skoonheidsprodukte word nog geensins gereguleer nie. Dit beteken dat sommige produkte met dié etiket bitter min natuurlike bestanddele kan bevat en hoofsaaklik uit sintetiese stowwe bestaan. Kyk daarom noukeurig na die bestanddelelys van produkte om te sien hoeveel van die bestanddele werklik natuurlik is.
Wenk: Bestanddele word gelys in volgorde van watter die grootste hoeveelheid van die formule uitmaak tot watter die minste is. Wees op die uitkyk vir produkte met chemiese of sintetiese stowwe heel onderaan die bestanddelelys.
Totally toned: ingredients like limes and rosemary help cleanse and tone without being too rough on the skin #herbalism #oceansalt
A photo posted by Lush Cosmetics North America (@lushcosmetics) on Jan 9, 2017 at 11:57am PST
2. Etiket: Gesertifiseerd organies
Wat dit beteken: 'n Organiese etiket op skoonheidsprodukte verwys hoofsaaklik na die oorsprong van die produk se bestanddele. Skoonheidsprodukte wat as organies gesertifiseer is, bevat bestanddele wat sonder chemiese plaagdoders of kunsmis verbou is. Die bestanddele is ook nie geneties gemanipuleer nie.
Wat jy moet weet: Die meeste etikette sal aandui wanneer net sekere bestanddele in die produk organies gesertifiseer is, of wanneer al die bestanddele (en dus die produk as geheel) so gesertifiseer is, sê Robyn.
3. Etiket: Veganisties
Wat dit beteken: Veganistiese skoonheidsprodukte bevat geen bestanddele wat van diere of die neweprodukte van diere afkomstig is nie. Dié bestanddele sluit in gelatien, heuning, byewas, melksuur en lanolien (olie wat uit skaapwol verkry word).
4. Etiket: Sonder wreedheid (cruelty free)
Wat jy moet weet: Die produkte kan steeds sintetiese weergawes van dierebestanddele of diere-neweprodukte bevat.
Probeer dié natuurlike handelsmerke:
Die plaaslike skoonheidshuis SKOON glo in 'n kombinasie van natuurlike, organiese bestanddele en goeie wetenskaplike formulering as die geheim vir hul goeie kwaliteit groen velsorgprodukte. Gekonsentreerde, organiese rosehip-olie in hul ster-produk SKOON Rosehip C+ Concentrate (R565) is ryk aan vitamien C en help jou vel se natuurlike herstelproses aan. Wend een of twee druppels aan jou gesig ná reiniging of voeg 'n paar druppels by jou daaglikse vogroom. Beskikbaar by uitsoek-gesondheidwinkels of aanlyn by www.faithful-to-nature.co.za
Al die plante wat in die formulering van Esse-produkte gebruik word, word wild gekweek en deur plaaslike gemeenskappe in die Afrika-bosveld versamel. Die romerige formule van Esse Cream Cleanser (R250 vir 100 ml) verwyder olierigheid en vuilheid op jou gesig sonder om jou vel se natuurlike pH-balans te versteur. Aalwyn-ekstrak is strelend en maroela-olie sorg dat jou vel ná reiniging nie droog voel nie. By uitsoeksalonne en –spa's of aanlyn by www.faithful-to-nature.co.za
Elke skoonheidsproduk van die Britse skoonheidshuis Lush word met die hand gemaak en verpak. Hulle gebruik natuurlike, sonder-wreedheid bestanddele en waar moontlik ook natuurlike preserveermiddels. Gebruik die lipskrop Lush Mint Julips Lip Scrub (R105), wat onder meer suiker, pepermentolie en vanielje-ekstrak bevat, om jou lippe sag en bevog te hou. By Lush-winkels of aanlyn by www.lush.co.za
Dié bekende skoonheidshuis fokus daarop om slegs bestanddele en verpakkingsmiddels wat van etiese en volhoubare bronne verkry is in hul produkte te gebruik. Die vogroom The Body Shop Tea Tree Mattifying Lotion (R125) is veganisties en perfek as jy 'n olierige vel het. Danksy teeboomolie (tea tree oil) as die ster-bestanddeel absorbeer dit deur die dag oortollige olie vir 'n matafwerking. Dit help ook om 'n veluitslag te verminder.
Die Amerikaanse skoonheidshuis Bodyography se filosofie is "Skoonheid met 'n gewete". Dié olievrye onderlaag is veganisties en sonder wreedheid geformuleer en gee jou vel 'n stralende afwerking - Bodyography Oil-Free Natural Finish Foundation (R350). By uitsoektakke van Placecol-, Dream Nails- en Perfect 10-salonne